समिति के अन्य सदस्यों के रूप में जिला सूचना अधिकारी के रूप में भी एक प्रशासनिक अधिकारी की नियुक्ति की गई है क्योंकि यहां पर पिछले कई सालों से जिला सूचना अधिकारी का पद खाली है। इसके अलावा समिति में जिला मनोरंजनकर अधिकारी और आकाशवाणी ओबरा के प्रभारी को शामिल किया गया है। लेकिन सबसे चौंकाने वाली बात ये है कि इन लोगों के अलावा समिति में बतौर पत्रकार और समाजसेवी के रूप में पूरी तरह से एक व्यवसायिक व्यक्ति को शामिल किया गया है, जिनका नाम डॉ. जिन्दल है। डॉ. जिंदल एक चिकित्सक हैं। उनका सामाजिक सेवा में इस इलाके में कोई भी बड़ा योगदान नहीं है। इसकी आप जांच भी करा सकते हैं। रही बात पत्रकारिता के क्षेत्र की तो उनका पत्रकारिता से भी कोई लेना देना नहीं है। डॉ. जिंदल पूर्णतया एक व्यवसायिक व्यक्ति हैं जो व्यक्तिगत लाभ के लिए अखबार का प्रकाशन करते हैं। न्यायाधीश नाम से प्रकाशित होने वाले समाचार-पत्र के मालिक, प्रकाशक और संपादक डॉ जिंदल खुद ही हैं, जिसकी मुश्किल से हजार प्रतियां प्रकाशित होंगी। रही बात जनता में इस अखबार के प्रसार की तो उसकी भी आप जांच करा सकते हैं। वे इस अखबार को सिर्फ सरकारी और निजी विज्ञापनों से होने वाली आमदनी के लालच में प्रकाशित करते हैं। अगर पत्रकारिता के क्षेत्र में उनके व्यक्ति योगदान की बात करें तो वे समाचार-पत्र की एक लाइन तक नहीं लिखते और ना ही संपादन करते हैं। सोनभद्र में एक कमरे में उनका दफ्तर चलता है, जहां वो खुद भी नहीं बैठते। वे हमेशा अपने क्लिनिक में बैठे रहते हैं और मरीजों के इलाज में मशगूल रहते हैं। जिसकी जांच भी कराई जा सकती है।